寄劉叔驥兼索遠齋伯瑞仲文叔魚叔驥和叔太和送行詩
作者：趙蕃
朝代：宋

paragraphs: 苕溪往來非不款，何山道場况非遠。
如何著脚竟無緣，孤我平生看山眼。
劉郎生長在溪山，吸光飲綠歲月閑。
不惟人作晉宋樣，更覺詩參簡遠間。
向來稍得相酬唱，別後闕然難屢枉。
况今結束事西浮，那可無詩道遐想。
遠齋視我猶其子，伯仲視我乃其季。
儻能俱寄絕妙辭，更約髯參并表弟。